Beszámoló a program megvalósításáról

***Határtalanul – I. világháborús emlékek nyomában***

***2018. szeptember 18-21.***

Először szeretnénk örömünket kifejezni, amiért ilyen lehetőséghez jutott évfolyamunk, hiszen mindannyiunk számára biztosan maradandó élményt jelentett ez a 4 napos tanulmányút. Külön köszönettel tartozunk a Csillagösvény Utazási Iroda munkatársainak, akik folyamatos és nélkülözhetetlen segítséget nyújtottak utazásunk során.

1. **nap**

Utunk első állomásaként Lendván egy általános iskolában - **1. számú Lendvai Kétnyelvű Általános Iskola -**álltunk meg, ahol az iskola könyvtárosa köszöntötte a csoportunkat.

Az épület előtt a szlovén, a magyar és az Európai Unió lobogója mellett a gyerekek által tervezett saját zászló is helyet kapott. Az aulába lépve azonnal képet kaphattunk az intézmény által kiemeltnek tartott értékekről. Az „Itt mindenki köszön mindenkinek” felirat mellett a „Barátság és együttműködés”, a „Becsületesség”, valamint a „Tudás” fontosságának megjelenítése képeken, feliratokon azonnal tudatta a látogatóval azokat az alapgondolatokat, melyről a könyvtárosnő is megemlékezett az intézmény bemutatásakor. Végig haladva a folyosókon egy jól felszerelt, gondozott, a gyerekek igényeit szem előtt tartó iskola tárult elénk (a különböző életkorú gyermekek más-más épületrészekben való elhelyezése, tablók, gyermekmunkák mindenütt, tágas, játékokkal ellátott udvar, „Iskolaliget” néven saját botanikus kert, lift a mozgáskorlátozott emberek számára, hatalmas sportcsarnok és udvar, csak a kiemelkedőket megemlítve).

Az korszerű intézményben modern oktató-nevelő munka folyik, erről egy rövidfilm, valamint vendéglátónk elbeszéléséből szintén meggyőződhettünk. Az oktatás 9 évfolyamon két tanítási (szlovén és magyar) nyelven folyik, a tanári magyarázat, a tankönyvek szintén ehhez igazodnak. Emellett angol és német nyelvet tanulhatnak a gyerekek, de az első hallásra vonzónak tűnő négynyelvűséghez a diákok aktív hozzáállása is szükséges. 7-9. osztályban vannak választható tárgyak a kötelezők mellett. A nálunk is tanított tárgyak mellett zenévél, tánccal, színjátszással, különféle sportokkal is találkoznak a tanulók, valamint a saját konyhában háztartási alapismereteket sajátíthatnak el.

Csoportunk nagy figyelemmel hallgatta az iskoláról, a magyar kisebbség és a szlovén többség békés együttéléséről szóló elbeszélést, miközben üdítővel, süteménnyel kínáltak minket. Hamar eltelt az az óra, amelyet a program szerint itt tölthettünk, szívesen maradtunk volna még. Egy kicsit sajnáltuk, hogy tanulócsoporttal nem találkoztunk, de természetesen érthető, hogy számukra eközben a tanórák folytak.

Búcsúzóul átadtuk iskolánk ajándékát és kifejeztük azt a reményünket, hogy a jövőben vendégül láthatjuk képviselőiket Székesfehérváron.

Az iskolából a **lendvai vár** felé vettük utunkat. A több évszázados múltra visszatekintő történelmi helyszín ma különböző állandó és időszaki kiállításoknak biztosít lehetőséget.

Egy kisfilm segítségével a látogató megismerkedhet a vár történelmével és Lendva legfontosabb látnivalóival, majd egy másik film Stefan Gajic képzőművész munkásságába enged bepillantást.

Ezt követően kisebb csoportokban fedeztük fel a többszintes épület kiállításait, köztük Zala György emlékszobáját (a Hősök terén kiállított hét vezér szobrának készítője), a Magyarország délnyugati részén és a szlovéniai Muravidéken elterülő magyar néprajzi tájegység, Hetés jellegzetes darabjait bemutató tárlatot. A padlástérben modern szobrászok alkotásait, a földszinten Marc Chagall bibliai témáiból összeállított gyűjteményét láthattuk.

A várból a szőlőhegyre haladtunk tovább, melynek a legmagasabb pontján lévő **Szentháromság kápolnába** pillantottunk be.

Tovább utazva **Bántornyán** rövid megállás során megtekintettük a 15. század második felében épült román kori templomot. Itt láthattuk Aquilai János freskóit, amelyek közül a leghíresebb a Szent László legenda falképsora.

A szállásunk felé közeledve útlezárásokba ütköztünk, így egy hosszabb kerülővel jutottunk el **Ukancba**, ahová megérkezve koszorút helyeztünk el az I. világháború hősi halottjainak végső nyughelyet adó **temetőben**. Ez az esemény eredetileg a következő nap programja lett volna, de rugalmasan alkalmazkodva a kerülő miatti időbeli csúszáshoz, megcseréltük a program szerinti Vogel-hegyi felvonón való utazással.

1. **nap**

A második napon korán indultunk a **Vogel-hegyi** felvonóhoz, ahol mindannyiunkat lenyűgözött az elénk táruló látvány. Csodálatos a táj, a fel-és lefelé vezető út a függő kabinban pedig páratlan élményt adott.

**Bled** városán vezetett tovább az utunk, a gyönyörű panoráma, a vár, a tó és a sziget látványa igazi élményt jelentett. Nem hagyhattuk ki a cukrászdában a híres bledi krémes kóstolását sem.

A várostól mindössze 4 km-re fekszik a méltán híres, képeslapra illő **Vintgar-szurdok**, az 1 órás túraút csoportunk minden tagját ámulatba ejtette.

Utunkat folytatva megálltunk a **Kluze-erődnél**, amely az Osztrák-Magyar Monarchia idején és főleg az első világháború alatt az olasz-osztrák arcvonalon határmenti záróerődítésként működött.

Szintén a nagy háború emlékeit követve álltunk meg **Kobaridban.** A város, melynek közelében 2 év küzdelem után az osztrák-magyar csapatok áttörték az olasz védelmet (caporetto-i áttörés), múzeumban örzött tárgyaival, képeivel állít emléket az elesetteknek és háborús sérülteknek. A gyerekek néma csendben tekintették meg a magyar nyelvű, eredeti dokumentum-felvételeket bemutató kisfilmet, majd érdeklődéssel fordultak a kiállított háborús tárgyak felé.

A múzeumból az **osszárium** felé vettük utunkat, de esni kezdett, amely egyre erősödött. A lefelé vezető úton teljesen eláztunk, így úgy döntöttünk – amit mindannyian sajnáltunk -, hogy a nap utolsó programjára, a Kozjak-vízesés felkeresésére nem kerítünk sort. A szállásunk felé indultunk a tervezett időnél korábban, hogy a gyerekek minél előbb szárazra cserélhessék ruhájukat.

1. **nap**

A harmadik napon a **Kolovrat-hegyre** vitt az utunk. A lenyűgöző panoráma egyre magasabbról tárult elénk, amint a hegygerincen felfelé kapaszkodtunk. Megérkezve a kültéri múzeumhoz a gyerekek nagy érdeklődést tanúsítottak a kavernák, lövészárkok, fedezékek iránt. Egymás között beszélgettek a katonák kegyetlen körülményeiről és megfogalmazták, hogy milyen jó így tanulni a történelmet.

Az ezt követően sorra kerülő koszorúzáson a **San Martino del Carso**-i magyar emlékgúlánál - úgy véljük – jobban át tudták érezni az emlékezés és tisztelet fontosságát. Szintén itt tekintettük meg a híres eperfát, amely az egykori „szemtanú” fa helyén áll és amelyet „**Ungaretti fájá**”-nak is neveznek. Együtt olvastuk el az emléktábla szövegét.

Szerettük volna megtekinteni az itteni múzeumot is, de sajnálatunkra zárva találtuk. Megható volt a **Monte San MIchele** (a legkegyetlenebb harcok színtere) látképe. Viszontagságos úton (útlezárások, korlátozások) jutottunk el a **Visintini Magyar Kápolnához.**

A **Miramare kastélyt** a nap végén kerestük fel. Tetszett a gyerekeknek a Miksa és Sarolta 19. századi otthona, valamint a tenger közelsége és szépsége.

1. **nap**

Korán reggel indultunk az utolsó nap reggelén. A délelőttöt **Triesztben** (az Osztrák-Magyar Monarchia kikötővárosa) töltöttük, ahol ízelítőt kaptunk a tengerparti történelmi város hangulatából. Egy közös sétát követően rövid szabad programot iktattunk be, a gyerekek kisebb csoportokban nézelődhettek, vásárolhattak a kijelölt városrészben.

Délután **Ljubjanát** kerestük fel, melynek várában megálltunk egy pillanatra Batthyány Lajos, az első magyar felelős miniszterelnök emléktáblája mellett. Beszéltünk néhány szót a munkásságáról, történelmi szerepéről, haláláról. Majd ismét szabadidő következett, melyet Ljubjana városközpont utcáin, piacán sétálva töltöttük.

15.30-kor indultunk útnak hazafelé rengeteg élménnyel, jókedvűen, majd 21 órakor megérkeztünk az iskola elé.

A gyerekek az egész út során folyamatosan pozitív visszajelzéseket adtak, mely alátámasztja az utazás sikerességét. Személy szerint mi, pedagógusok is örömünket leltük benne, és úgy véljük – látva az osztályaink tanulóit -, hogy érdemes volt pályázni, felkészülni és végig vinni a programot.

*Székesfehérvár, 2018. szeptember 22.*

Dévainé Bauer Andrea Márta osztályfőnök

Aranyné Szóka Rita osztályfőnök

Kovács Róbert osztályfőnök